IZVEDBENA UREDBA KOMISIJE (EU) 2020/1225

z dne 29. oktobra 2019

o določitvi izvedbenih tehničnih standardov v zvezi s formatom in standardiziranimi predlogami za predložitev informacij ter podrobnosti o listinjenju, ki jih morajo zagotoviti originator, sponzor in subjekt s posebnim namenom pri listinjenju

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/2402 Evropskega parlamenta in Sveta z dne 12. decembra 2017 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje ter o spremembah direktiv 2009/65/ES, 2009/138/ES in 2011/61/EU ter uredb (ES) št. 1060/2009 in (EU) št. 648/2012 (1) ter zlasti členov 7(4) in 17(3) Uredbe,

ob upoštevanju naslednjega:

(1) Področje uporabe člena 7(4) Uredbe (EU) 2017/2402 zajema vsa listinjenja, vključno z listinjenji, pri katerih je treba pripraviti prospekt v skladu z Uredbo (EU) 2017/1129 (2) (splošno znanimi kot „javna“ listinjenja), in listinjenji, pri katerih ni treba pripraviti prospekta (splošno znanimi kot „zasebna“ listinjenja). Člen 17(3) Uredbe (EU) 2017/2402 se nanaša na listinjenja, ki dajejo informacije na voljo prek repozitorija listinjenj, ki ne vključuje zasebnih listinjenj.

(2) Listinjenja so zapleteni in raznoliki instrumenti. Da bi lahko investitorji, potencialni investitorji, pristojni organi in, v zvezi z javnimi listinjenji, drugi subjekti iz člena 17(1) Uredbe (EU) 2017/2402 učinkovito zbirali in ocenjevali podatke, bi bilo treba informacije iz točk (a) in (e) člena 7(1) ter točke (a) člena 17(2) Uredbe (EU) 2017/2402 zagotoviti v usklajenem formatu. Kadar je treba informacije zagotoviti prek repozitorija listinjenj, usklajen format poleg tega olajšuje preprosto združevanje in primerjavo podatkov med repozitoriji.

(3) Stroški za udeležence na trgu bi morali biti čim manjši. Format poročanja za listinjenja bi moral biti zato, kolikor je izvedljivo, podoben formatu, določenem za poročanje o pogodbah o izvedenih finančnih instrumentih v skladu s členom 9 Uredbe (EU) št. 648/2012 Evropskega parlamenta in Sveta (3) ter poročanje podrobnosti o poslih financiranja z vrednostnimi papirji v skladu s členom 4 Uredbe (EU) 2015/2365 Evropskega parlamenta in Sveta (4). Poleg tega bi bilo treba, kadar se informacije zagotovijo prek repozitorija listinjenj, pri formatu poročanja upoštevati tudi rešitve, ki so jih razvili obstoječi subjekti, ki zbirajo podatke o listinjenjih. Zato je primerno zahtevati uporabo formata XML, ki se običajno uporablja za poročanje informacij o kreditih in drugih podobnih osnovnih izpostavljenostih, tudi pri poročanju o listinjenjih.

(4) Določbe te uredbe so tesno povezane, saj določajo format in predloge, ki jih morajo originator, sponzor ali SSPE listinjenja uporabiti za poročanje informacij o listinjenju različnim osebam v skladu z Uredbo (EU) 2017/2402. Za zagotovitev skladnosti navedenih določb, ki bi morale začeti veljati hkrati, in da se omogoči celovit pregled in učinkovit dostop do vseh relevantnih informacij o listinjenju, je nujno, da se ti izvedbeni tehnični standardi vključijo v eno uredbo.

(5) Ta uredba temelji na osnutku izvedbenih tehničnih standardov, ki ga je Komisiji predložil ESMA.

(6) ESMA je o osnutku izvedbenih tehničnih standardov, na katerem temelji ta uredba, opravil javna posvetovanja, analiziral morebitne povezane stroške in koristi ter zaprosil za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (5) –

SPREJELA NASLEDNJO UREDBO:

ODDELEK 1:

PREDLOGE ZA VSA LISTINJENJA

Člen 1 Predloge za osnovne izpostavljenosti 1. Informacije iz odstavkov 1 in 2 člena 2 Delegirane uredbe Komisije (EU) 2020/1224 (6). se zagotovijo z uporabo naslednjih predlog: (a) predloge iz Priloge II k tej uredbi za kredite zasebnim gospodinjstvom, zavarovane s stanovanjskimi nepremičninami, ne glede na namen teh kreditov; (b) predloge iz Priloge III k tej uredbi za kredite za nakup poslovnih nepremičnin ali zavarovane s poslovnimi nepremičninami; (c) predloge iz Priloge IV k tej uredbi za osnovne izpostavljenosti do podjetij, vključno z osnovnimi izpostavljenostmi do mikro, malih in srednjih podjetij; (d) predloge iz Priloge V k tej uredbi za osnovne izpostavljenosti, povezane z vozili, vključno s krediti in zakupi za pravne ali fizične osebe, ki so kriti z vozili; (e) predloge iz Priloge VI k tej uredbi za osnovne izpostavljenosti, povezane s potrošniškimi krediti; (f) predloge iz Priloge VII k tej uredbi za osnovne izpostavljenosti, povezane s kreditnimi karticami; (g) predloge iz Priloge VIII k tej uredbi za osnovne izpostavljenosti, povezane z zakupi; (h) predloge iz Priloge IX k tej uredbi za osnovne izpostavljenosti, ki ne spadajo v nobeno od kategorij iz točk (a) do (g). 2. Informacije iz člena 2(3) Delegirane uredbe (EU) 2020/1224 se zagotovijo z uporabo naslednjih predlog: (a) predlog iz odstavka 1 tega člena, kot so relevantne za vrsto osnovnih izpostavljenosti; (b) predloge iz Priloge X za listinjenja z nedonosno izpostavljenostjo iz drugega pododstavka člena 2(3) Delegirane uredbe (EU) 2020/1224 3. Informacije iz člena 2(4) Delegirane uredbe (EU) 2020/1224 se zagotovijo z uporabo predloge iz Priloge XI.

Člen 2 Predloge za poročila investitorjem 1. Informacije iz člena 3(1) Delegirane uredbe (EU) 2020/1224 se zagotovijo z uporabo predloge iz Priloge XII. 2. Informacije iz člena 3(2) Delegirane uredbe (EU) 2020/1224 se zagotovijo z uporabo predloge iz Priloge XIII.

ODDELEK 2:

PREDLOGE ZA LISTINJENJA, ZA KATERA JE TREBA PRIPRAVITI PROSPEKT (JAVNA LISTINJENJA)

Člen 3 Predloge za notranje informacije 1. Informacije iz člena 6(1) Delegirane uredbe (EU) 2020/1224 se zagotovijo z uporabo predloge iz Priloge XIV. 2. Informacije iz člena 6(2) Delegirane uredbe (EU) 2020/1224 se zagotovijo z uporabo predloge iz Priloge XV.

Člen 4 Predloge za pomembne dogodke 1. Informacije iz člena 7(1) Delegirane uredbe (EU) 2020/1224 se zagotovijo z uporabo predloge iz Priloge XIV. 2. Informacije iz člena 7(2) Delegirane uredbe (EU) 2020/1224 se zagotovijo z uporabo predloge iz Priloge XV.

ODDELEK 3:

SKUPNE DOLOČBE

Člen 5 Format za poročanje informacij 1. Format za poročanje informacij v predlogah iz prilog I do XV je enak ustreznemu formatu iz tabele 1 Priloge I. 2. Informacije se zagotovijo v elektronski in strojno berljivi obliki na enotnih predlogah XML.

Člen 6 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 29. oktobra 2019 Za Komisijo Predsednik Jean-Claude JUNCKER

(1) UL L 347, 28.12.2017, str. 35.

(2) Uredba (EU) 2017/1129 Evropskega parlamenta in Sveta z dne 14. junija 2017 o prospektu, ki se objavi ob ponudbi vrednostnih papirjev javnosti ali njihovi uvrstitvi v trgovanje na reguliranem trgu, in razveljavitvi Direktive 2003/71/ES (UL L 168, 30.6.2017, str. 12).

(3) Uredba (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (UL L 201, 27.7.2012, str. 1).

(4) Uredba (EU) 2015/2365 Evropskega parlamenta in Sveta z dne 25. novembra 2015 o preglednosti poslov financiranja z vrednostnimi papirji in ponovne uporabe ter spremembi Uredbe (EU) št. 648/2012 (UL L 337, 23.12.2015, str. 1).

(5) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).

(6) Delegirana uredba Komisije (EU) 2020/1224 z dne 16. oktobra 2019 o dopolnitvi Uredbe (EU) 2017/2402 Evropskega parlamenta in Sveta v zvezi z regulativnimi tehničnimi standardi za določitev informacij in podrobnosti o listinjenju, ki jih morajo zagotoviti originator, sponzor in subjekt s posebnim namenom pri listinjenju (glej stran 1 tega Uradnega lista).